Pasiūlymas EUROPOS PARLAMENTO IR TARYBOS SPRENDIMAS dėl Susitarimo dėl Europos rekonstrukcijos ir plėtros banko (ERPB) įsteigimo pakeitimų, kuriais į ERPB operacijų geografinę aprėptį įtraukiamos pietinės ir rytinės Viduržemio jūros regiono šalys /* KOM/2011/0905 galutinis - 2011/0442 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Įvadas Europos rekonstrukcijos ir plėtros bankas (ERPB) įsteigtas 1990 m. rinkos ekonomikos vykstymuisi paremti Vidurio Europos ir Vidurinės Azijos šalyse po plataus masto komunistinių režimų žlugimo. Europos Sąjunga kartu su Europos investicijų banku (EIB) ir visos tuometinės ES valstybės narės buvo nariai steigėjai. Šiuo metu Europos rekonstrukcijos ir plėtros banką valdo 61 šalis, ES ir EIB. ERPB remia 29 veiklos šalyse, visų pirma privačiajame sektoriuje, vykdomus projektus, kurių visiško finansavimo rinka negali užtikrinti. ERPB propaguoja verslumą ir skatina perėjimą prie atviros ir demokratiškos rinkos ekonomikos. Reaguodama į 2011 m. įvykius mūsų partnerėse Viduržemio jūros regiono šalyse, ES turėjo imtis veiksmingų politikos priemonių. Kovo mėn. Komisija ir Vyriausiasis įgaliotinis pateikė bendrą komunikatą[1], kuriame išreiškiama stipri politinė ir ekonominė ES parama regionui, be kita ko, numatant galimybę išplėsti ERPB įgaliojimus, kad šie apimtų pietines kaimynines šalis, remiantis jo per pastaruosius 20 metų įgyta patirtimi skatinant perėjimą prie atviros, į rinką orientuotos ekonomikos. 2011 m. kovo 24–25 d. posėdžiavusi Europos Vadovų Taryba iš esmės pritarė šio bendro komunikato turiniui. 2011 m. balandžio 7 d. rezoliucijoje dėl Europos kaimynystės politikos peržiūros pietų aspekto Europos Parlamentas paragino ERPB pakeisti savo statutą, kad jis galėtų dalyvauti teikiant finansinę pagalbą. 2011 m. gegužės mėn. susitikime Dovilyje Didžiojo aštuoneto (G8) šalių vadovai taip pat paragino ERPB išplėsti geografinę aprėptį, kad jis galėtų pasinaudoti savo patirtimi ir paremti pietinėse ir rytinėse Viduržemio jūros regiono šalyse vykstančias permainas vadovaujantis daugpartinės demokratijos, pliuralizmo ir rinkos ekonomikos principais. Reaguodami į sparčiai besivystančius įvykius, ERPB valdytojai paragino ERPB išnagrinėti, kaip būtų galima išplėsti jo įgaliojimų geografinę aprėptį, kad ji apimtų šį regioną. Valdytojai nustatė šios veiklos planą ERPB metiniame susirinkime, kuris įvyko 2011 m. gegužės mėn. ERPB direktorių valdyba pateikė valdytojams ataskaitą apie ERPB operacijų geografinės aprėpties išplėtimą, kad jos būtų vykdomos pietinėse ir rytinėse Viduržemio jūros regiono šalyse, kurioje pasiūlytos dvi rezoliucijos: (a) 137 rezoliucija siūloma pakeisti Susitarimo dėl Europos rekonstrukcijos ir plėtros banko įsteigimo 1 straipsnį, kad ERPB operacijos būtų vykdomos ir pietinėse bei rytinėse Viduržemio jūros regiono šalyse, ir (b) 138 rezoliucija siūloma pakeisti Susitarimo dėl Europos rekonstrukcijos ir plėtros banko įsteigimo 18 straipsnį, kad specialiosios paskirties fondais galėtų naudotis šalys, kurios yra potencialiai paramą gausiančios šalys. Suderintas ERPB požiūris į naują regioną Pasiūlymu priimti dvi rezoliucijas, kuriomis būtų pakeisti šie du straipsniai, siekiama sudaryti sąlygas ERPB veikti pietinės ir rytinės Viduržemio jūros pakrantės regione trimis etapais: – pirmajame etape, vykdant tarptautinės bendruomenės raginimą greičiau pradėti operacijas Viduržemio jūros regione, ERPB naudos Bendradarbiavimo fondo lėšas, kurios bus skiriamos techniniam bendradarbiavimui ir projektų rengimui. – Antrajame etape ERPB skirs nuosavas lėšas į specialiosios paskirties fondus, iš kurių bus finansuojamos įvairios ERPB investavimo operacijos pietinės ir rytinės Viduržemio jūros pakrantės regione. Šis etapas bus pradėtas vykdyti, kai pakankamai ERPB narių ratifikuos Susitarimo dėl Europos rekonstrukcijos ir plėtros banko įsteigimo 18 straipsnio pakeitimą pagal Susitarimo dėl Europos rekonstrukcijos ir plėtros banko įsteigimo 56 straipsnį. – Baigiamajame etape pietinės ir rytinės Viduržemio jūros regiono šalys taps visateisėmis veiklos šalimis. Šis etapas prasidės, kai ERPB nariai ratifikuos Susitarimo dėl Europos rekonstrukcijos ir plėtros banko įsteigimo 1 straipsnio pakeitimą pagal Susitarimo dėl Europos rekonstrukcijos ir plėtros banko įsteigimo 56 straipsnį. Dabar Susitarimo dėl Europos rekonstrukcijos ir plėtros banko įsteigimo 1 straipsnyje regionas, kuriame Bankas turi siekti savo tikslo, yra apibrėžiamas kaip apimantis Vidurio ir Rytų Europos šalis, įskaitant Mongoliją. Kadangi numatytos naujos paramą gaunančios šalys nepriklauso šiam regionui, visų pirma reikia pakeisti Susitarimo dėl Europos rekonstrukcijos ir plėtros banko įsteigimo 1 straipsnį, kad ERPB turėtų įgaliojimus ten vykdyti visas operacijas, naudodamas savo įprastus išteklius. Iš dalies keičiamo susitarimo tekstas pridedamas prie šio teisės akto pasiūlymo. Susitarimo dėl Europos rekonstrukcijos ir plėtros banko įsteigimo 1 straipsnį reikia pakeisti, kad būtų išplėsta Banko operacijų aprėptis, kad jos būtų vykdomos pietinėse ir rytinėse Viduržemio jūros regiono šalyse narėse, ir numatyti, kad narys gali tapti paramą gaunančia šalimi pritarus ne mažiau kaip 2/3 valdytojų kvalifikuotai daugumai, kuri sudaro ne mažiau kaip 75 proc. visų balsų. ERPB direktorių valdybos ataskaitoje teigiama, kad pietinės ir rytinės Viduržemio jūros pakrantės regionas „apima šalis palei Viduržemio jūros pakrantę ir Jordaniją, kuri glaudžiai integravosi į šį regioną,“ ir kurios laikomos ES pietinėmis kaimyninėmis šalimis. Egiptas ir Marokas jau yra ERPB nariai. Tuniso ir Jordanijos narystę ERPB valdytojų taryba patvirtino atitinkamai 2011 m. rugsėjo mėn. ir 2011 m. lapkričio mėn[2]. Kol laukiama Susitarimo dėl Europos rekonstrukcijos ir plėtros banko įsteigimo 1 straipsnio (jo pakeitimo) įsigaliojimo ir siekiant sudaryti sąlygas ERPB pradėti veikti pietinės ir rytinės Viduržemio jūros pakrantės regione kuo anksčiau, siūlomu Susitarimo dėl Europos rekonstrukcijos ir plėtros banko įsteigimo 18 straipsnio pakeitimu būtų sudarytos sąlygos ERPB vykdyti operacijas, finansuojamas specialiosios paskirties fondų lėšomis atrinktose išplėsto regiono šalyse narėse. Susitarimo dėl Europos rekonstrukcijos ir plėtros banko įsteigimo 18 straipsnį reikia pakeisti, kad ERPB galėtų naudoti specialiosios paskirties fondų lėšas potencialiai paramą gausiančiose šalyse, ir numatyti, kad ERPB narys turėtų būti priskirtas prie paramą gaunančių šalių pritarus ne mažiau kaip 2/3 valdytojų kvalifikuotai daugumai, kuri sudaro ne mažiau kaip 75 proc. visų balsų. Be to, kai valdytojų taryba nusprendžia, kad narys turėtų būti įvardytas potencialiai paramą gausiančia šalimi, ji taip pat turėtų nuspręsti, kiek laiko tas narys galės naudotis atitinkamo specialiosios paskirties fondo lėšomis. 2011 m. rugsėjo 30 d. valdytojų tarybos posėdyje ES atstovaujantis ERPB valdytojas ir visų ES valstybių narių valdytojai balsavo už 137 ir 138 rezoliucijas ir pritarė reikiamiems Susitarimo dėl Europos rekonstrukcijos ir plėtros banko įsteigimo 1 ir 18 straipsnių pakeitimams. Pagal Susitarimo dėl Europos rekonstrukcijos ir plėtros banko įsteigimo 56 straipsnį tuomet jiems turi pritarti ERPB nariai. Todėl tam, kad šie pakeitimai įsigaliotų, reikalingas Europos Parlamento ir Tarybos sprendimas, kuriuo ERPB suteikiama teisė veikti pietinės ir rytinės Viduržemio jūros pakrantės regione ir leidžiama naudoti specialiosios paskirties fondų lėšas paramą gaunančiose šalyse ir potencialiai paramą gausiančiose šalyse. Pakeitimai įsigalios praėjus septynioms dienoms nuo ERPB oficialaus pranešimo, įvykdžius pakeitimų priėmimo reikalavimus pagal Susitarimo dėl Europos rekonstrukcijos ir plėtros banko įsteigimo 56 straipsnį. 2. KONSULTACIJŲ SU SUINTERESUOTOSIOMIS ŠALIMIS REZULTATAI IR POVEIKIO VERTINIMAS Tarptautinė bendruomenė, įskaitant visas valstybes nares, Komisiją ir kitas ES institucijas, paragino ERPB prisidėti ekonominėmis priemonėmis reaguojant į politinius įvykius pietinės ir rytinės Viduržemio jūros pakrantės regione remiantis patirtimi, įgyta skatinant ekonominius pokyčius Vidurio ir Rytų Europos bei Vidurinės Azijos šalyse žlugus komunizmui. ES ir Didžiojo aštuoneto (G8) šalys taip pat paragino ERPB paremti bendradarbiavimą regione ir įsipareigojo veikti kartu su Banku siekiant sukurti tikslinę pereinamojo laikotarpio priemonę, kad Bankas operacijas išplėsto regiono šalyse galėtų pradėti vykdyti kuo anksčiau. ERPB valdytojų taryba stebėjo istorinius ir dinamiškus pokyčius išplėstame regione ir mano, kad būtina pareikšti paramą regiono šalims, pasiryžusioms sukurti naują demokratinę santvarką. Susitarimo dėl Europos rekonstrukcijos ir plėtros banko įsteigimo pakeitimai atspindi poreikį, kad ERPB savo operacijas vykdytų ir pietinės bei rytinės Viduržemio jūros pakrantės regiono šalyse ir taip veiksmingai remtų politinius ir ekonominius pokyčius regione. Šiame procese aktyviai dalyvavo ERPB akcininkai (įskaitant visas ES valstybes nares, EIB ir Komisiją, kuri atstovauja ES). ERPB įvertino veiklos išplėtimo į naują veiklos regioną poveikį kapitalo pakankamumui. Per šio aiškinamojo memorandumo 1 skirsnyje nurodytus pirmuosius intervencijos etapus ERPB veikla bus vykdoma skiriant tam dalį Banko grynųjų pajamų. Per pirmąjį etapą ERPB skirs 20 mln. EUR į Bendradarbiavimo fondą. Tikimasi, kad dar 1 mlrd. EUR ERPB skirs į specialiosios paskirties fondą, įsteigtą per antrąjį etapą. Atlikus vertinimą padaryta išvada, kad remiantis dabartiniu finansinės rizikos lygiu ir ekonominiu kapitalu, ERPB sugebės įvykdyti teisės aktų nustatytus ir ekonominius kapitalo reikalavimus 2011–2015 m. Kapitalo išteklių apžvalgos laikotarpiu nedidindamas kapitalo. Be to, ERPB patvirtino, kad operacijų išplėtimas neturės poveikio veiklai, vykdomai dabartinėse veiklos šalyse. Bankas kreipėsi į įvairius paramos teikėjus, siekdamas papildyti tiek Bendradarbiavimo fondą, tiek specialiosios paskirties fondus. Planuojama, kad Bendradarbiavimo fonde iš viso bus sukaupta 100 mln. EUR; tikėtina, kad lėšos bus gautos iš dabartinių paramos teikėjų (įskaitant ES, taikant kaimynystės investicinę priemonę) ir galbūt netradicinių rėmėjų, pavyzdžiui, iš Arabų šalių. Šiuo metu nenumatyti jokie skaičiai, susiję su paramos teikėjų įnašais į specialiosios paskirties fondus. Prieš pradėdama vykyti veiklą bet kurioje iš potencialių naujų veiklos šalių, ERPB atlieka išsamų šalies ekonominių ir politinių sąlygų techninį vertinimą, įskaitant šalies įsipareigojimo laikytis Susitarimo dėl Europos rekonstrukcijos ir plėtros banko įsteigimo 1 straipsnyje nustatytų daugpartinės demokratijos, pliuralizmo ir rinkos ekonomikos principų vertinimą bei sunkumų, su kuriais susiduriama pereinamuoju laikotarpiu, vertinimą, taip pat išnagrinėja, kokią veiklą šalyje vykdo kitos tarptautinės finansų įstaigos, ir nustato prioritetines sritis, kuriose ERPB gali geriausiai panaudoti savo unikalias žinias ir įgūdžius. Rengdamas šiuos vertinimus ERPB atsižvelgs į ES ir platesnės tarptautinės bendruomenės nuomones. Neseniai įvertinti Egiptas, Tunisas, Marokas ir Jordanija. Šie vertinimai bus atnaujinami kiekviename ERPB dalyvavimo etape ir palaipsniui bus nustatomi vis griežtesni reikalavimai. Be to, ERPB įsipareigojo atidžiai stebėti ekonominius ir politinius pokyčius kiekvienoje šalyje, kad galėtų suderinti ERPB dalyvavimą su pokyčių tendencijomis ir tempu, kartu užtikrinant, kad būtų atsižvelgiama į ES ir platesnės tarptautinės bendruomenės nuomones. 3. TEISINIAI PASIŪLYMO ASPEKTAI Siūlomas sprendimas susijęs su ERPB veiklos regiono geografinės aprėpties išplėtimu įtraukiant pietines ir rytines Viduržemio jūros regiono šalis. Įsigaliojus Sutarčiai dėl Europos Sąjungos veikimo, jos 212 straipsnyje nustatytas teisinis pagrindas ES įgyvendinti ekonominio, finansinio ir techninio bendradarbiavimo priemones, ypač pagalbos trečiosioms šalims veiksmus; jis siūlomas kaip teisinis dabartinio teisės akto pasiūlymo pagrindas. 4. POVEIKIS BIUDŽETUI Dėl savo pobūdžio, dabartinis pasiūlymas neturi jokio tiesioginio finansinio poveikio Sąjungos biudžetui. 5. IŠSAMUS PASIŪLYMO PAAIŠKINIMAS 1 straipsnis Šiuo straipsniu ES pritaria Susitarimo dėl Europos rekonstrukcijos ir plėtros banko įsteigimo 1 ir 18 straipsnių pakeitimams, kuriais išplėsta ERPB operacijų aprėptis, kad jos būtų vykdomos pietinių ir rytinių Viduržemio jūros regiono šalyse. 2 straipsnis Šiuo straipsniu ERPB valdytojui, atstovaujančiam ES, leidžiama oficialiai perduoti Bankui pirmiau nurodytų pakeitimų priėmimo dokumentą. 2011/0442 (COD) Pasiūlymas EUROPOS PARLAMENTO IR TARYBOS SPRENDIMAS dėl Susitarimo dėl Europos rekonstrukcijos ir plėtros banko (ERPB) įsteigimo pakeitimų, kuriais į ERPB operacijų geografinę aprėptį įtraukiamos pietinės ir rytinės Viduržemio jūros regiono šalys EUROPOS PARLAMENTAS IR TARYBA, atsižvelgdami į Sutartį dėl Europos Sąjungos veikimo, ypač į jos 212 straipsnį, atsižvelgdami į Europos Komisijos pasiūlymą, perdavus įstatymo galią turinčio teisės akto projektą nacionaliniams parlamentams, laikydamiesi įprastos teisėkūros procedūros, kadangi: (1) reaguodami į 2011 m. įvykius pietinės bei rytinės Viduržemio jūros pakrantės regione, 2011 m. kovo mėn. Komisija ir Vyriausiasis įgaliotinis pateikė bendrą komunikatą[3], kuriame išreiškiama stipri politinė ir ekonominė ES parama regionui, be kita ko, numatant galimybę išplėsti ERPB įgaliojimus, kad šie apimtų pietines kaimynines šalis, remiantis jo per pastaruosius 20 metų įgyta patirtimi. 2011 m. kovo 24–25 d. posėdžiavusi Europos Vadovų Taryba iš esmės pritarė šio bendro komunikato turiniui. 2011 m. balandžio 7 d. rezoliucijoje dėl Europos kaimynystės politikos peržiūros pietų aspekto Europos Parlamentas paragino ERPB pakeisti savo statutą, kad jis galėtų dalyvauti teikiant finansinę pagalbą; (2) 2011 m. gegužės mėn. Didžiojo aštuoneto (G8) šalių vadovai inicijavo Dovilio partnerystę, kurios tikslas padėti pietinėms ir rytinėms Viduržemio jūros regiono šalims vykdyti permainas siekiant laisvos, demokratinės ir tolerantiškos visuomenės, ir paragino ERPB išplėsti geografinę aprėptį, kad jis galėtų pasinaudoti savo patirtimi ir paremti pietinėse ir rytinėse Viduržemio jūros regiono šalyse vykstančias permainas vadovaujantis daugpartinės demokratijos, pliuralizmo ir rinkos ekonomikos principais; (3) 2011 m. rugsėjo 30 d. priimtomis 137 ir 138 rezoliucijomis ERPB valdytojų taryba balsavo už reikiamus Susitarimo dėl Europos rekonstrukcijos ir plėtros banko įsteigimo pakeitimus, kuriais sudaromos sąlygos išplėsti ERPB veiklos regioną, į jį įtraukiant pietines ir rytines Viduržemio jūros regiono šalis. Visi Banko valdytojai, įskaitant Europos Sąjungai atstovaujantį valdytoją, balsavo už šiuos pakeitimus; (4) pagal Susitarimo dėl Europos rekonstrukcijos ir plėtros banko įsteigimo 56 straipsnį ERPB klausia visų narių, ar jie pritaria siūlomiems pakeitimams. Pritarimas turėtų būti duotas ES vardu; (5) vykdydamas veiklą pietinės ir rytinės Viduržemio jūros pakrantės regione ERPB turėtų būti skatinamas toliau glaudžiai bendradarbiauti su ES ir užmegzti glaudžius santykius su EIB ir kitomis Europos bei tarptautinėmis viešojo finansavimo įstaigomis, PRIĖMĖ ŠĮ SPRENDIMĄ: 1 straipsnis Europos Sąjungos vardu patvirtinami prie šio sprendimo pridedami Susitarimo dėl ERPB įsteigimo 1 ir 18 straipsnių pakeitimai. 2 straipsnis Europos Sąjungai atstovaujantis ERPB valdytojas Europos Sąjungos vardu ERPB pateikia pritarimo pakeitimams pareiškimą. 3 straipsnis Šis sprendimas įsigalioja trečią dieną po jo paskelbimo Europos Sąjungos oficialiajame leidinyje. Priimta Briuselyje Europos Parlamento vardu Tarybos vardu Pirmininkas Pirmininkas PRIEDAS. Susitarimo dėl Europos rekonstrukcijos ir plėtros banko įsteigimo pakeitimai Susitarimo dėl Europos rekonstrukcijos ir plėtros banko įsteigimo 1 straipsnis pakeičiamas taip: „1 straipsnis TIKSLAS Prisidedant prie ekonomikos pažangos ir rekonstrukcijos, Banko tikslas yra paremti perėjimą prie atviros, į rinką orientuotos ekonomikos ir skatinti privačių asmenų bei verslo iniciatyvą Vidurio ir Rytų Europos šalyse, kurios yra ištikimos daugpartinės demokratijos, pliuralizmo ir rinkos ekonomikos principams ir taiko juos praktikoje. Tokiomis pat sąlygomis Banko tikslo galima siekti Mongolijoje ir pietinėse ir rytinėse Viduržemio jūros regiono šalyse narėse, kaip nusprendžia Bankas, jeigu už tokį sprendimą balsuoja ne mažiau kaip du trečdaliai valdytojų, atstovaujančių ne mažiau kaip trims ketvirtadaliams visų balsų, kurie priklauso balso teisę turintiems nariams. Todėl šiame susitarime ir jo prieduose bet kuri nuoroda į Vidurio ir Rytų Europos šalis, paramą gaunančią šalį (arba šalis) arba paramą gaunančią šalį (arba šalis) narę (nares) reiškia, kad kalbama apie Mongoliją ir kiekvieną iš pietinių ir rytinių Viduržemio jūros regiono šalių.“ Susitarimo dėl Europos rekonstrukcijos ir plėtros banko įsteigimo 18 straipsnis pakeičiamas taip: „18 straipsnis SPECIALIOSIOS PASKIRTIES FONDAI 1. i) Bankas gali apsiimti tvarkyti specialiosios paskirties fondus, kurie atitinka Banko tikslą ir jo vykdomas funkcijas jo paramą gaunančiose šalyse ir potencialiai paramą gausiančiose šalyse. Visos su bet kurio iš šių specialiosios paskirties fondų tvarkymu susijusios išlaidos priskaičiuojamos tam specialiosios paskirties fondui. ii) Įgyvendinant i punktą, valdytojų taryba nario, kuris nėra paramą gaunanti šalis, prašymu gali nuspręsti, kad toks narys gali būti laikomas potencialiai paramą gausiančia šalimi tokį ribotą laikotarpį ir tokiomis sąlygomis, kurie, jo manymu, yra tinkami. Toks sprendimas gali būti priimtas, jeigu už jį balsuoja ne mažiau kaip du trečdaliai valdytojų, atstovaujančių ne mažiau kaip trims ketvirtadaliams visų balsų, kurie priklauso balso teisę turintiems nariams. iii) Sprendimas laikyti narį potencialiai paramą gausiančia šalimi gali būti priimtas tik jei toks narys sugeba vykdyti reikalavimus, keliamus paramą gaunančioms šalims. Tokie reikalavimai yra reikalavimai, nustatyti šio Susitarimo 1 straipsnyje, kaip jis yra suformuluotas priimant tokį sprendimą arba kaip jis bus suformuluotas įsigaliojus pakeitimui, kuris jau buvo patvirtintas valdytojų tarybos priimant tokį sprendimą. iv) Jei iki ii punkte nurodyto laikotarpio pabaigos potencialiai paramą gausianti šalis netapo paramą gaunančia šalimi, Bankas nutraukia visas specialias operacijas toje šalyje, išskyrus operacijas, susijusias su tinkamu specialiosios paskirties fondo turto realizavimu, apsauga ir išsaugojimu ir su tuo susijusių įsipareigojimų įvykdymu. 2. Specialiosios paskirties fondai, kuriuos prisiima Bankas, gali būti naudojami paramą gaunančiose šalyse ir potencialiai paramą gausiančiose šalyse bet kuriuo būdu ir bet kuria tvarka bei sąlygomis, kurios atitinka Banko tikslą ir funkcijas, taip pat pagal kitas taikomas šio Susitarimo nuostatas ir su šiais fondais susijusį susitarimą ar susitarimus. 3. Bankas patvirtina tokias taisykles ir reglamentus, kurių gali prireikti kiekvieno iš specialiosios paskirties fondų sukūrimui, tvarkymui ir naudojimui. Šios taisyklės ir reglamentai atitinka šio Susitarimo nuostatas, išskyrus nuostatas, kurios aiškiai taikomos tik Banko įprastinėms operacijoms. FINANSINĖ TEISĖS AKTO PASIŪLYMO PAŽYMA 1. PASIŪLYMO (INICIATYVOS) STRUKTŪRA 1.1. Pasiūlymo (iniciatyvos) pavadinimas Europos Parlamento ir Tarybos sprendimo dėl Susitarimo dėl Europos rekonstrukcijos ir plėtros banko (ERPB) įsteigimo pakeitimų, kuriais į Europos rekonstrukcijos ir plėtros banko (ERPB) operacijų geografinę aprėptį įtraukiamos pietinės ir rytinės Viduržemio jūros regiono šalys, pasiūlymas. 1.2. Atitinkama (-os) politikos sritis (-ys) VGV ir VGB sistemoje[4] 01 antraštinė dalis – Ekonomikos ir finansų reikalai 1.3. Pasiūlymo (iniciatyvos) pobūdis ¨ Pasiūlymas/iniciatyva susijęs (-usi) su nauja priemone ¨ Pasiūlymas (iniciatyva) susijęs (-usi) su nauja priemone, kuri bus priimta įgyvendinus bandomąjį projektą ir (arba) parengiamuosius veiksmus[5] ý Pasiūlymas (iniciatyva) susijęs (-usi) su esamos priemonės galiojimo pratęsimu ¨ Pasiūlymas/iniciatyva susijęs (-usi) su priemone, perorientuota į naują priemonę 1.4. Tikslai 1.4.1. Komisijos daugiametis (-čiai) strateginis (-iai) tikslas (-ai), kurio (-ių) siekiama šiuo pasiūlymu (šia iniciatyva) Tikslas – „Skatinti gerovę už ES ribų“. 1.4.2. Konkretus (-ūs) tikslas (-ai) ir atitinkama VGV / VGB veikla 2 konkretus tikslas. „Gerinti ES įvaizdį, išorės atstovavimą ir ryšius su EIB bei ERPB, kitomis tarptautinėmis finansų įstaigomis ir atitinkamais ekonominiais forumais siekiant stiprinti jų strategijų bei veiksmų ir ES išorės prioritetų konvergenciją.“ Atitinkama VGV / VGB veikla: 01 antraštinė dalis. Veiklos rūšis 03 – Tarptautiniai ekonomikos ir finansų reikalai 1.4.3. Numatomas (-i) rezultatas (-ai) ir poveikis Pagrindinis tikslas, kurio siekiama Susitarimo dėl Europos rekonstrukcijos ir plėtros banko įsteigimo 1 ir 18 straipsnių pakeitimais, – išplėsti ERPB įgaliojimų geografinę aprėptį, kad būtų įtrauktos pietinės ir rytinės Viduržemio jūros regiono šalys ir ERPB galėtų pradėti veiklą kuo anksčiau, naudodamas specialiosios paskirties fondo lėšas dar kol laukiama Susitarimo dėl Europos rekonstrukcijos ir plėtros banko įsteigimo 1 straipsnio įsigaliojimo. 1.4.4. Rezultatų ir poveikio rodikliai Tikslų įgyvendinimas bus vertinamas remiantis paties ERPB parengtomis ataskaitomis apie finansavimo operacijas pietinės bei rytinės Viduržemio jūros pakrantės regione. 1.5. Pasiūlymo (iniciatyvos) pagrindas 1.5.1. Trumpalaikiai arba ilgalaikiai poreikiai 2011 m. rugsėjo 30 d. valdytojų taryba, gavusi vienbalsę ES valdytojų paramą, priėmė 137 ir 138 rezoliucijas, kuriomis patvirtinami reikiami Susitarimo dėl Europos rekonstrukcijos ir plėtros banko įsteigimo 1 ir 18 straipsnių pakeitimai. ERPB valdytojų patvirtintoms rezoliucijoms turi pritarti ERPB nariai, įskaitant Europos Sąjungą, pagal Susitarimo dėl Europos rekonstrukcijos ir plėtros banko įsteigimo 56 straipsnį. Kiekvienas ERPB narys deponuoja ERPB dokumentą, kuriame teigiama, kad jis pritaria Susitarimo dėl Europos rekonstrukcijos ir plėtros banko įsteigimo 1 ir 18 straipsnių pakeitimams. ES reikalingas Europos Parlamento ir Tarybos sprendimas, kad ji galėtų oficialiai pritarti šiems pakeitimams. 1.5.2. Papildoma ES dalyvavimo nauda Kaip nurodyta aiškinamajame memorandume, ES valstybės narės ir ES institucijos remia tai, kad ERPB veikla būtų išplėsta ir apimtų pietinės ir rytinės Viduržemio jūros pakrantės regioną. ES yra ERPB narė. 1.5.3. Panašios patirties išvados Vykdydamas operacijas veiklos šalyse, ERPB yra sukaupęs unikalios viešojo ir finansų sektoriaus reformų rėmimo, mažųjų ir vidutinių įmonių veiklos skatinimo ir valstybės įmonių privatizavimo patirties. Pietinės ir rytinės Viduržemio jūros regiono šalys susiduria su panašiomis ekonomikos modernizavimo, augimo ir darbo vietų kūrimo problemomis, su kokiomis susidūrė Vidurio ir Rytų Europos šalys žlugus komunizmui. Labai reikia remti investicijas į infrastruktūrą ir į privatųjį sektorių ir ERPB gali naudotis ir dalintis savo patirtimi šiose bei kitose srityse, kad padėtų atnešti ekonominės naudos naujam veiklos regionui. 1.5.4. Suderinamumas ir galima sąveika su kitomis atitinkamomis priemonėmis Komisija sistemingai skatina glaudų bendradarbiavimą ir bendras iniciatyvas su ERPB, EIB ir kitomis TFĮ, nes siekiant paremti ekonomikos gaivinimą esant pažeidžiamai ir fiskaliniu požiūriu suvaržytai ekonominei aplinkai didėja būtinybė veiksmingai derinti pagalbos teikėjų ir TFĮ veiksmus. Glaudžiai bendradarbiaujant su ERPB taip pat padedama siekti ES išorės ekonominių santykių tikslų. Atsižvelgdama į išdėstytas aplinkybes, Komisija remia visų pirma bendradarbiavimą su EIB ir ERPB pagal trišalį (ES, EIB ir ERPB) susitarimo memorandumą, taip pat pagal dotacijų ir paskolų derinimo mechanizmus, kaip antai Vakarų Balkanų investicijų programa ir Kaimynystės investicijų priemonė. Komisija, EIB ir ERPB išplės trišalį susitarimo memorandumą, kad į jį būtų įtrauktas ir pietinės bei rytinės Viduržemio jūros pakrantės regionas. Pietinės ir rytinės Viduržemio jūros pakrantės regione bus vykdomas Komisijos ir ERPB bendradarbiavimas, taip pat ERPB ir EIB bei kitų daugiašalių ir dvišalių finansų įstaigų bendradarbiavimas. Kaip ir dabartiniame ERPB veiklos regione, ERPB veiklai pietinės ir rytinės Viduržemio jūros pakrantės regione gali būti skiriama parama pagal Kaimynystės investicinę priemonę. 1.6. Trukmė ir finansinis poveikis ¨ Pasiūlymo (iniciatyvos) trukmė ribota – ¨ Pasiūlymas (iniciatyva) galioja nuo MMMM [MM DD] iki MMMM [MM DD] – ¨ Finansinis poveikis nuo MMMM iki MMMM ý Pasiūlymo (iniciatyvos) trukmė neribota 1.7. Numatytas (-i) valdymo būdas (-ai)[6] ý Komisijos vykdomas tiesioginis centralizuotas valdymas ¨ Netiesioginis centralizuotas valdymas, vykdymo užduotis perduodant: – ¨ vykdomosioms įstaigoms – ¨ Bendrijų įsteigtoms įstaigoms[7] – ¨ nacionalinėms viešojo sektoriaus arba viešąsias paslaugas teikiančioms įstaigoms – ¨ asmenims, atsakingiems už konkrečių veiksmų vykdymą pagal Europos Sąjungos sutarties V antraštinę dalį ir nurodytiems atitinkamame pagrindiniame teisės akte, apibrėžtame Finansinio reglamento 49 straipsnyje ¨ Pasidalijamasis valdymas kartu su valstybėmis narėmis ¨ Decentralizuotas valdymas kartu su trečiosiomis šalimis ¨ Bendras valdymas kartu su tarptautinėmis organizacijomis Pastabos Nėra 2. VALDYMO PRIEMONĖS 2.1. Priežiūros ir atskaitomybės taisyklės ERPB finansavimo operacijos bus administruojamos pagal ERPB taisykles ir procedūras, įskaitant tinkamas audito, kontrolės ir stebėsenos priemones. Kaip numatyta Susitarime dėl ERPB įsteigimo, ERPB audito komitetas, padedamas išorės auditorių, padeda ERPB direktorių valdybai ir yra atsakingas už ERPB operacijų ir ataskaitų tvarkingumo tikrinimą. Direktorių valdyba, kurioje ES, atstovaujama Komisijos, turi direktorių, teikia audituotas kiekvienų finansinių metų ataskaitas valdytojų tarybai tvirtinti kiekviename metiniame susitikime ir tvirtina ERPB biudžetą. Valdytojų taryba, susipažinusi su auditoriaus išvada, tvirtina ERPB balansą ir pelno ir nuostolių ataskaitą. Be to, direktorių valdyba, remdamasi bendrais valdytojų tarybos nurodymais, nustato strategiją ir priima sprendimus, susijusius su teikiamomis paskolomis, garantijomis, investicijomis į akcinį kapitalą, ERPB imamomis paskolomis, teikiama technine pagalba ir kitomis ERPB operacijomis. Galiausiai direktorių valdyba įsteigė tris valdybos komitetus, kurie jai padeda atlikti numatytas užduotis: pirmiau minėtas audito komitetas, biudžeto ir administracinių reikalų komitetas, taip pat finansų ir veiklos politikos komitetas. ES direktorius (arba jo pakaitinis narys) dalyvauja visų šių komitetų posėdžiuose. Sąjungai atstovaujantis ERPB valdytojas Europos Parlamentui kasmet pateikia ataskaitą apie klausimus, susijusius su ERPB, kaip numatyta Europos Parlamento ir Tarybos sprendime Nr. 1219/2011/ES dėl Europos Sąjungos papildomų Europos rekonstrukcijos ir plėtros banko (ERPB) kapitalo akcijų pasirašymo dėl sprendimo didinti šį kapitalą. 2.2. Valdymo ir kontrolės sistema 2.2.1. Nustatyta rizika Su šiuo sprendimu susijusi rizika, kurią gali patirti ES, siejama su jos dalyvavimu ERPB veikloje. 2.2.2. Numatomas (-i) kontrolės metodas (-ai) ERPB operacijos regione bus vykdomos pagal standartines ERPB darbo tvarkos taisykles ir laikantis patikimos bankininkystės praktikos principų. Taip pat žr. 2.1 punktą. 2.3. Sukčiavimo ir pažeidimų prevencijos priemonės ERPB turi nepriklausomą Atitikties užtikrinimo tarnybą (angl. Office of the Chief Compliance Officer (OCCO)), kuriai vadovauja vyriausiasis atitikties užtikrinimo inspektorius, kuris tiesiogiai atskaitingas Banko pirmininkui ir kasmet arba prireikus atsiskaito Audito komitetui. OCCO yra įgaliota skatinti gerą valdymą ir užtikrinti, kad laikantis geriausios tarptautinės praktikos visose ERPB veiklos srityse būtų taikomi aukščiausi sąžiningumo standartai. OCCO, be kita ko, sprendžia klausimus, susijusius su sąžiningumu, išsamiu patikrinimu, konfidencialumu, interesų konfliktais, įmonių valdymu, atskaitomybe, etika, pinigų plovimo prevencija, kova su teroristų finansavimu, sukčiavimo ir korupcijos prevencija. OCCO yra atsakinga už įtariamų sukčiavimo, korupcijos ir aplaidumo atvejų tyrimą. Prireikus tarnyba taip pat teikia mokymą ir patarimus ERPB darbuotojams, skiriamiems eiti direktorių pareigas įmonių, kuriose ERPB turi akcinio kapitalo, valdybose. Išsamus finansų ir sąžiningumo patikrinimas yra neatsiejamas nuo Banko įprastinio patvirtinimo proceso, kurio bankas laikosi tvirtindamas naują veiklą ir vykdydamas esamų operacijų priežiūrą. ERPB savo svetainėje skelbia OCCO kovos su korupcija ataskaitą. Be to, OCCO tenka specifinė atsakomybė administruoti ERPB atskaitomybės mechanizmą. Šiuo metu tai Nepriklausomas regreso teisės mechanizmas (angl. Independent Recourse Mechanism), kuris artimiausiu metu bus pakeistas Projektų skundų mechanizmu (angl. Project Complaint Mechanism), kurį taikant vertinami ir tikrinami skundai dėl ERPB finansuojamų projektų ir pagrįstais atvejais nustatoma, ar tvirtindamas konkretų projektą ERPB nepažeidė savo atitinkamos politikos. 3. NUMATOMAS PASIŪLYMO (INICIATYVOS) FINANSINIS POVEIKIS 3.1. Atitinkama (-os) daugiametės finansinės programos išlaidų kategorija (-os) ir biudžeto išlaidų eilutė (-ės) · Dabartinės biudžeto išlaidų eilutės Daugiametės finansinės programos išlaidų kategorijas ir biudžeto eilutes nurodyti eilės tvarka. Daugiametės finansinės programos išlaidų kategorija || Biudžeto eilutė || Išlaidų rūšis || Įnašas Numeris [Aprašymas.....................................................] || DA / NA[8] || ELPA šalių[9] || šalių kandidačių[10] || trečiųjų šalių || pagal Finansinio reglamento 18 straipsnio 1 dalies aa punktą 4 || - || - || NE || NE || NE || NE 3.2. Numatomas poveikis išlaidoms 3.2.1. Numatomo poveikio išlaidoms suvestinė Dėl to, kad ES sutinka su ERPB veiklos išplėtimu, įtraukiant pietinės ir rytinės Viduržemio jūros pakrantės regioną, jokių veiklos išlaidų nebus patirta. Daugiametės finansinės programos išlaidų kategorija: || 5 || „Administracinės išlaidos“ mln. EUR (tūkstantųjų tikslumu) || || || 2011 metai || 2012 metai || 2013 metai || 2014 metai || ... įterpti tiek metų, kiek reikia poveikio trukmei perteikti (žr. 1.6 punktą) || IŠ VISO ECFIN GD ||  Žmogiškieji ištekliai || 0.127 || 0.064 || || || || || || 0.191  Kitos administracinės išlaidos || || || || || || || || IŠ VISO ECFIN GD || Asignavimai || 0.127 || 0.064 || || || || || || 0.191 IŠ VISO asignavimų pagal daugiametės finansinės programos 5 IŠLAIDŲ KATEGORIJĄ || (Iš viso įsipareigojimų = Iš viso mokėjimų) || 0.127 || 0.064 || || || || || || 0.191 mln. EUR (tūkstantųjų tikslumu) || || || 2011 metai || 2012 metai || 2013 metai || 2014 metai || ... įterpti tiek metų, kiek reikia poveikio trukmei perteikti (žr. 1.6 punktą) || IŠ VISO IŠ VISO asignavimų pagal daugiametės finansinės programos 1–5 IŠLAIDŲ KATEGORIJAS || Įsipareigojimai || 0.127 || 0.064 || || || || || || 0.191 Mokėjimai || 0.127 || 0.064 || || || || || || 0.191 3.2.2. Numatomas poveikis veiklos asignavimams – ý Pasiūlymui (iniciatyvai) įgyvendinti veiklos asignavimai nenaudojami 3.2.3. Numatomas poveikis administracinio pobūdžio asignavimams 3.2.3.1. Suvestinė – ¨ Pasiūlymui (iniciatyvai) įgyvendinti administraciniai asignavimai nenaudojami – ý Pasiūlymui (iniciatyvai) įgyvendinti administraciniai asignavimai naudojami taip: mln. EUR (tūkstantųjų tikslumu) || 2011 metai || 2012 metai || 2013 metai || 2014 metai || ... įterpti tiek metų, kiek reikia poveikio trukmei perteikti (žr. 1.6 punktą) || IŠ VISO Daugiametės finansinės programos 5 IŠLAIDŲ KATEGORIJA || || || || || || || || Žmogiškieji ištekliai || 0.127 || 0.064 || 0.000 || 0.000 || || || || 0.191 Kitos administracinės išlaidos || || || || || || || || Daugiametės finansinės programos 5 IŠLAIDŲ KATEGORIJOS tarpinė suma || 0.127 || 0.064 || 0.000 || 0.000 || || || || 0.191 Neįtraukta į daugiametės finansinės programos 5 IŠLAIDŲ KATEGORIJĄ[11] || || || || || || || || Žmogiškieji ištekliai || || || || || || || || Kitos administracinio pobūdžio išlaidos || || || || || || || || Tarpinė suma, neįtraukta į daugiametės finansinės programos 5 IŠLAIDŲ KATEGORIJĄ || || || || || || || || IŠ VISO || 0.127 || 0.064 || 0.000 || 0.000 || || || || 0.191 3.2.3.2. Numatomi žmogiškųjų išteklių poreikiai – ¨ Pasiūlymui (iniciatyvai) įgyvendinti žmogiškieji ištekliai nenaudojami – ý Pasiūlymui (iniciatyvai) įgyvendinti žmogiškieji ištekliai naudojami taip: Sąmatą nurodyti visos darbo dienos ekvivalento vienetais (arba ne smulkiau nei dešimtųjų tikslumu) || || 2011 metai || 2012 metai || 2013 metai || 2014 metai || ... įterpti tiek metų, kiek reikia poveikio trukmei perteikti (žr. 1.6 punktą)  Etatų plano pareigybės (pareigūnai ir laikinieji darbuotojai) || || 01 01 01 01 (Komisijos būstinė ir atstovybės) || 1.0 || 0.5 || 0 || 0 || || || || XX 01 01 02 (Delegacijos) || || || || || || || || XX 01 05 01 (Netiesioginiai moksliniai tyrimai) || || || || || || || || 10 01 05 01 (Tiesioginiai moksliniai tyrimai) || || || || || || || ||  Išorės personalas (visos darbo dienos ekvivalentais)[12] || || XX 01 02 01 (CA, INT, SNE finansuojami iš bendrojo biudžeto) || || || || || || || || XX 01 02 02 (CA, INT, JED, LA ir SNE delegacijose) || || || || || || || || XX 01 04 yy[13] || - būstinėje[14] || || || || || || || || - delegacijose || || || || || || || || XX 01 05 02 (CA, INT, SNE - netiesioginiai moksliniai tyrimai) || || || || || || || || 10 01 05 02 (CA, INT, SNE - tiesioginiai moksliniai tyrimai) || || || || || || || || Kitos biudžeto eilutės (nurodyti) || || || || || || || || IŠ VISO || 1.0 || 0.5 || 0 || 0 || || || Žmogiškųjų išteklių poreikiai bus tenkinami panaudojant GD darbuotojus, jau paskirtus priemonei valdyti ir (arba) perskirstytus generaliniame direktorate. Vykdytinų užduočių aprašymas: Pareigūnai ir laikinieji darbuotojai || Pagrindinės užduotys, susijusios su šiuo pasiūlymu: - teisės akto pasiūlymo parengimas; - su teisėkūros procedūra susiję veiksmai, atliekami kartu su Europos Parlamentu ir Taryba; - ryšiai ir bendravimas su ERPB vadovybe. Išorės darbuotojai || 3.2.4. Suderinamumas su dabartine daugiamete finansine programa – ý Pasiūlymas (iniciatyva) atitinka dabartinę finansinę programą. – ý Pasiūlymas atitinka esamą finansinį programavimą. 3.2.5. Trečiųjų šalių įnašai – ý Pasiūlyme (iniciatyvoje) nenumatyta bendro su trečiosiomis šalimis finansavimo 3.3. Numatomas poveikis įplaukoms – ý Pasiūlymas (iniciatyva) neturi finansinio poveikio įplaukoms. [1] Bendras komunikatas „ES ir pietinių Viduržemio jūros regiono šalių partnerystė siekiant demokratijos ir bendros gerovės“, COM(2011) 200, 2011 m. kovo 8 d. ERPB įgaliojimų išplėtimą, kad šie apimtų pietines ir rytines kaimynines šalis, Komisija ir EIVT parėmė bendrame komunikate „Naujas požiūris į kintančią kaimynystę“, COM(2011) 303, 2011 m. gegužės 25 d. [2] Izraelis taip pat yra ERPB narys, tačiau neplanuojama, kad jis taptų ERPB veiklos šalimi. [3] Bendras komunikatas „ES ir pietinių Viduržemio jūros regiono šalių partnerystė siekiant demokratijos ir bendros gerovės“, COM(2011) 200, 2011 m. kovo 8 d. ERPB įgaliojimų išplėtimą, kad šie apimtų pietines ir rytines kaimynines šalis, Komisija ir EIVT parėmė bendrame komunikate „Naujas požiūris į kintančią kaimynystę“, COM(2011) 303, 2011 m. gegužės 25 d. [4] VGV – veikla grindžiamas valdymas, VGB – veikla grindžiamas biudžeto sudarymas. [5] Kaip nurodyta Finansinio reglamento 49 straipsnio 6 dalies a arba b punktuose. [6] Išsamią informaciją apie valdymo būdus ir nuorodas į Finansinį reglamentą galima rasti svetainėje „BudgWeb“ http://www.cc.cec/budg/man/budgmanag/budgmanag_en.html [7] Kaip nurodyta Finansinio reglamento 185 straipsnyje. [8] DA – diferencijuotieji asignavimai / NA – nediferencijuotieji asignavimai. [9] ELPA – Europos laisvosios prekybos asociacija. [10] Šalių kandidačių ir, kai taikoma, Vakarų Balkanų potencialių šalių kandidačių. [11] Techninė ir (arba) administracinė pagalba bei išlaidos ES programų ir (arba) veiksmų įgyvendinimui remti (buvusios BA eilutės), netiesioginiai moksliniai tyrimai, tiesioginiai moksliniai tyrimai. [12] CA – sutartininkas („Contract Agent“); AĮD – per agentūrą įdarbintas darbuotojas („Intérimaire“); JED – jaunesnysis delegacijos ekspertas („Jeune Expert en Délégation“); LA – vietinis darbuotojas („Local Agent“); SNE – deleguotasis nacionalinis ekspertas („Seconded National Expert“). [13] Neviršijant viršutinės ribos, nustatytos išorės personalui, finansuojamam iš veiklos asignavimų (buvusių BA eilučių). [14] Būtina struktūriniams fondams, Europos žemės ūkio fondui kaimo plėtrai (EŽŪFKP) ir Europos žuvininkystės fondui (EŽF).